

ЈУ Матични музеј Козаре, Николе Пашића б.б. Приједор, Тел/фаx: 052 211334, +387(0) 65 258 700

ЈИБ - 4400672990001, Орг. код: 08180055, Матични број: 1369873, Шифра дјелатности: 91.02

E-mail:maticnimuzejkozare@gmail.com

**ПРАВИЛНИК О РАДУ 5. МЕЂУНАРОДНОГ БИЈЕНАЛА РАДОВА НА ПАПИРУ ПРИЈЕДОР 2024.**

Број:256-04/23

 Приједор, 2023. год.

**ПРАВИЛНИК О РАДУ 5. МЕЂУНАРОДНОГ БИЈЕНАЛА РАДОВА НА ПАПИРУ ПРИЈЕДОР 2024.**

1. Организатор Међународног бијенала умјетности радова на папиру (у даљем тексту: Бијенале) је Јавна установа Матични музеј Козаре Приједор у Приједору (у даљем тексту: Организатор), Николе Пашића б.б, 79 101 Приједор, Република Српска, Босна и Херцеговина.

ЈИБ: 4400672990001; Матични број: 1369873.

Бијенале се организује уз подршку (суфинансирање) Града Приједора.

2. Манифестација се организује у складу са називом исте. Мјесто отварања Бијенала је ЈУ Матични музеј Козаре Приједор у Приједору, Николе Пашића б.б, 79 101 Приједор.

3. Службени језици Бијенала су српски и енглески.

4. Правилник Бијенала доноси Управни одбор Организатора на приједлог директора Музеја Козаре.

5. Конкурс је отворен за све умјетнике који прихватају услове учешћа. Умјетници задржавају потпуну слободу избора теме и технике, у складу са чланом 6. овог Правилника. За излагање ће бити прихваћени само оригинални радови, настали у посљедње двије године, које Техничка комисија буде вредновала као дјела високог умјетничког и професионалног домета. Умјетници конкуришу са највише два рада, искључиво у истој изложбеној категорији.

6. Изложбене категорије су:

- Цртеж и графика,

 - Сликарство,

 - Интермедија.

7. Пријављени радови морају бити урађени искључиво на папиру, чије димензије не смију прелазити величину А4 формата (21.0 x 29.7 цм или 8.27 x 11.69 инча), без оквира.

8. Радови треба да буду потписани. На полеђини рада потребно је графитном оловком написати име и презиме, адресу, назив рада, технику и годину настанка.

9. Техничку комисију одлуком именује директор установе, а чине је радници музеја (два кустоса, од којих један мора бити кустос умјетничке збирке и један административни радник). Задатак Техничке комисије јесте да изврше одабир пристиглих радова.

10. Приликом пријема, Техничка комисија ће одбити све радове који одступају од назначених димензија, наведених у члану 7. Правилника. Радови одбијени на овај начин биће враћени ауторима.

11. Аутори који не доставе доказ о уплаћеној партиципацији биће одбијени на техничкој селекцији, а њихови радови враћени прије изложбене селекције Бијенала.

12. Техничка комисија извршиће преглед исправности радова приликом пријема и направити записник о њиховом евентуалном оштећењу. Организатор не сноси одговорност за оштећење радова у транспорту.

13. Пријаве на конкурс, уз пратећу документацију, подносе се на Пријавном формулару који се може добити од Организатора. Такође, Пријавни формулар се може добити електронском поштом, са адресе: bijenaleprijedor@gmail.com или преузети са сајта Организатора: <http://www.muzejkozare.org/> или <https://bijenale.muzejkozare.org/> . Организатор признаје и фотокопиран Пријавни формулар.

14. Пријавни формулар је потребно попунити читко, штампаним словима, са свим траженим подацима. Подаци из Пријавног формулара биће употребљени за каталог Бијенала. Аутори се обавезују да благовремено обавијесте Организатора о евентуалној промјени адресе.

**15. Радови, Пријавни формулар и потврда о уплати партиципације (са именом и презименом учесника) достављају се на адресу:**

**ЈУ Матични музеј Козаре, Николе Пашића б.б, 79 101 Приједор**

**Република Српска, Босна и Херцеговина**

**5. Међународно бијенале радова на папиру**

16. Сви учесници плаћају партиципацију, осим аутора који на Бијеналу учествују по званичном позиву Организатора и аутора из Приједора. У случају да Техничка комисија не прихвати рад за излагање, партиципација се не враћа аутору.

**17. Партиципација се не може компензовати радовима.**

18. Аутори радове могу поклонити Организатору. Уколико се аутор одлучи да поклони рад Организатору, испуњава и потписује посебан формулар који се може добити електронском поштом, са адресе: bijenaleprijedor@gmail.com или преузети са сајта Организатора: <http://www.muzejkozare.org/> или <https://bijenale.muzejkozare.org/> . Аутор је сагласан да је поклон неопозив и безуслован и да Организатор постаје власник рада. Уколико аутор јасно не нагласи у формулару да ли рад поклања Организатору, рад се неће сматрати поклоном, те ће бити враћен аутору. Поклоњени радови биће враћени аутору уколико Техничка комисија не прихвати ни један од радова за излагање.

19. Обавјештење о резултатима селекције биће доступно на сајту Организатора:

<http://www.muzejkozare.org/> или <https://bijenale.muzejkozare.org/>

20. Трошкове повратка радова и доставе каталога сноси Организатор.

21. Радове ће оцјењивати Међународни жири за награде, састављен од истакнутих ликовних стваралаца, историчара умјетности или ликовних критичара. Чланове Међународног жирија предлаже директору Умјетнички савјет.

22. Одлуке Међународног жирија су коначне.

23. У случају оправдане спријечености члана жирија да присуствује жирирању, дужан је о томе обавијестити Организатора петнаест дана прије датума одређеног за жирирање. Организатор задржава право да у том случају ангажује друго лица, као члана жирија.

24. Награде Бијенала су три равноправне награде које не морају бити додијељене у свим изложбеним категоријама. У једној категорији може бити додијељено више равноправних награда. Жири може додијелити и друге, специјалне награде и признања.

25. Награђени радови остају у zбирци Бијенала као власништво Организатора.

26. Организатор ће публиковати типски каталог са каталошким подацима и репродукцијом једног рада сваког излагача. Аутори се одричу права накнаде за репродуковање рада у каталогу, као и за пропаганду изложбе у цјелини.

27. Сваки излагач добија примјерак каталога без надокнаде.

28. Организатор сноси одговорност за радове од тренутка преузимања, до тренутка предаје рада у пошти. Аутори, чији радови евентуално буду оштећни кривицом Организатора, биће обештећени у износу који утврди стручна комисија Организатора.

29. Одлуке о изложбеним категоријама, календару манифестације, партиципацији и висини награда доноси Управни одбор, на приједлог директора установе, за свако Бијенале посебно. Одлуке чине саставни дио Правилника.

30. У случају ванредних околности, изложба неће бити одржана.

31. Потписивањем Пријавног формулара, аутор прихвата све наведене одредбе Правилника Бијенала.

32. Измјене и допуне Правилника усвајају се по истој процедури као и доношење Правилника.

33. Овај Правилник ступа на снагу у року од осам дана од дана објављивања на огласној табли.

**ИЗЛОЖБЕНЕ КАТЕГОРИЈЕ, КАЛЕНДАР МАНИФЕСТАЦИЈЕ, ПАРТИЦИПАЦИЈА, НОВЧАНЕ НАГРАДЕ И ЖИРИ 5. МЕЂУНАРОДНОГ БИЈАНАЛА РАДОВА НА ПАПИРУ ПРИЈЕДОР 2024.**

**1. ИЗЛОЖБЕНЕ КАТЕГОРИЈЕ:**

- Цртеж и графика,

- Сликарство,

- Интермедија.

**2. КАЛЕНДАР МАНИФЕСТАЦИЈЕ:**

- Конкурс је отворен: од 01.01.2024. до 31.03.2024. године,

- Селекција и жирирање радова: од 07.05.2024. до 10.05.2024. године,

- Рок за повратак одбијених радова: 30.07.2024. године,

- Свечано отварање изложбе: 20.08.2024. године,

- Изложба траје: од 20.08.2024. до 30.09.2024. године,

- Рок за повратак радова: 31.12.2024. године.

**3. ПАРТИЦИПАЦИЈА:**

- Аутори из Босне и Херцеговине, Републике Српске плаћају партиципацију у износу од 10,00 КМ. Уплате се врше на РПН-ФОНД 02 Града Приједора, на начин прописан инструкцијама за плаћање учесника из Босне и Херцеговине, које се могу преузети са сајта Организатора.

- За ауторе из иностранства партиципација, по пријави, износи 10,00 евра (€). Уплате се врше на девизни рачун Града Приједора, а на начин прописан инструкцијама за уплату из иностранства, које се могу преузети са сајта Организатора.

**4. НОВЧАНЕ НАГРАДЕ:**

Жири 5. Међународног бијенала радова на папиру изабраће три рада, чији аутори ће бити награђени са три равноправне новчане награде, у висини од 500,00 евра (€). Награде ће бити уплаћене на текуће рачуне награђених аутора.

**5. ЖИРИ**

Чланови Међународног жирија 5. Међународног бијенала радова на папиру су:

**МИЛОШ ЂОРЂЕВИЋ (Србија)**

**СВЕТЛАНА ВОЛИЦ (Србија)**

**ЗОРАН БАНОВИЋ (Република Српска- Босна и Херцеговина)**